Leef uit jou Doop: 3.1 Die Doop werk nie in isolasie nie - www.bybelkennis.co.za
by Mitch Kalp · 13/09/2012
Leef uit jou Doop: 3.1 Die Doop werk nie in isolasie nie – Adrio König
3.1 Die doop werk nie in isolasie nie
Die doop het 'n merkwaardige ryk betekenis. Dit gaan eintlik oor al die fasette van die heil.
n Mens sou eenvoudig kon sê dat God ons deur die doop aan die hele rykdom van die heil deel gee. Maar dis juis op hierdie punt dat hierdie nuwe hoofstuk so belangrik word. Dit sou 'n fatale fout wees om te dink die doop het op sigself hierdie betekenis. 'n Mens sou dan kon dink niks anders was eintlik nodig nie. Christus was nie nodig nie, die woord as die verkondiging van die evangelie ook nie, die geloof net so min. God gee eenvoudig alles deur die doop. Doop dus net mense, dan word almal gered.
Maar daarmee sou ons in 'n magiese en meganiese doopbeskouing verval, iets waarvan sommige Protestantse kerke altyd die Katolieke Kerk beskuldig het. Die antwoord is egter dat die doop altyd in bepaalde verband werk, dit beteken in samehang met ander dinge.
♦ Die doop werk op grond van die heilswerk van Christus, veral sy kruis en opstanding.
♦ Die doop werk saam met die woord en die geloof. Die verskillende verbande waarin die doop voorkom
♦ Die doop werk in aansluiting by die Ou-Testamentiese offers, die Groot Versoendag, en die besnydenis.